《一寸金 夜泊金沙城外有怀潘子南村兼示于吉人虞我武潘子逖诸子》
清代·陈维崧

樱笋江乡，小艇濛濛枕烟郭。正楝花风紧，远村寂寂，桃花浪决，斜塘漠漠。

客睡何曾著。橹声歇、閒愁顿作。空潭上、水笛风灯，添取城头戍楼角。

暗省当年，溪南诗老，曾经对床酌。更㡓斋一夕，红亭弦管，梵川十里，绿杨池阁。

风景何尝换，叹满目、酒垆非昨。如今只、雨打船窗，彻夜长索索。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。